CELEX: 62020TN0554
Language: el
Date: 2020-09-08 00:00:00
Title: Υπόθεση T-554/20: Προσφυγή της 8ης Σεπτεμβρίου 2020 — Pollinis France κατά Επιτροπής

23.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/38
            
         
      Προσφυγή της 8ης Σεπτεμβρίου 2020 — Pollinis France κατά Επιτροπής
      (Υπόθεση T-554/20)
      (2020/C 399/54)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Pollinis France (Παρίσι, Γαλλία) (εκπρόσωπος: C. Lepage, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τη ρητή απόφαση της Ευρωπαϊκής Επιτροπής, της 21ης Ιουλίου 2020, περί απορρίψεως της επιβεβαιωτικής αιτήσεως για πρόσβαση σε έγγραφα η οποία καταχωρίσθηκε με αριθμό GESTDEM No 2020/2083 σύμφωνα με τα άρθρο 8, παράγραφος 3, του κανονισμού 1049/2001 (1),
               
            
                  —
               
               
                  να προβεί στη συνένωση της παρούσας διαδικασίας με τη διαδικασία η οποία έλαβε αριθμό υποθέσεως T-371/20,
               
            
                  —
               
               
                  να καταδικάσει την Ευρωπαϊκή Επιτροπή να καταβάλει στην προσφεύγουσα ποσό 3 000 ευρώ για τα δικαστικά έξοδα, σύμφωνα με το άρθρο 134, παράγραφος 1, του Κανονισμού Διαδικασίας του Γενικού Δικαστηρίου.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι η προσβαλλόμενη απόφαση ενέχει παράβαση του άρθρου 4, παράγραφος 3, δεύτερο εδάφιο, του κανονισμού (ΕΚ) 1049/2001, καθόσον η Ευρωπαϊκή Επιτροπή δεν αιτιολόγησε την εφαρμογή της εξαιρέσεως που αφορά την προστασία της διαδικασίας λήψεως αποφάσεων.
               
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση ενέχει παράβαση του άρθρου 4, παράγραφος 3, δεύτερο εδάφιο, του κανονισμού (ΕΚ) 1049/20014, δεδομένου ότι υφίσταται υπέρτερο δημόσιο συμφέρον το οποίο δικαιολογεί τη δημοσιοποίηση των ζητηθέντων εγγράφων και ότι στα ζητηθέντα έγγραφα πρέπει να παρασχεθεί η ευρύτερη πρόσβαση που ισχύει για τα «νομοθετικά έγγραφα».
               
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση ενέχει παράβαση του άρθρου 6, παράγραφος 1, του κανονισμού (ΕΚ) 1367/2006 του Ευρωπαϊκού Κοινοβουλίου και του Συμβουλίου (2), δεδομένου ότι η εξαίρεση που προβλέπεται στο άρθρο 4, παράγραφος 3, του κανονισμού (ΕΚ) 1049/2001 πρέπει να ερμηνεύεται κα εφαρμόζεται κατά τρόπο περισσότερο αυστηρό οσάκις οι ζητούμενες πληροφορίες αφορούν εκπομπές στο περιβάλλον.
               
            
                  4.
               
               
                  Με τον τέταρτο λόγο προβάλλεται ότι η προσβαλλόμενη απόφαση δεν μπορεί να στηριχθεί στην προστασία της ιδιωτικής ζωής και της ακεραιότητας του ατόμου, δεδομένου ότι το άρθρο 4, παράγραφος 6, του κανονισμού (ΕΚ) 1049/2001 ορίζει ότι «Εάν μόνον μέρη του ζητουμένου εγγράφου καλύπτονται από οιαδήποτε εξαίρεση, τα υπόλοιπα μέρη του εγγράφου δίδονται στη δημοσιότητα».
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).
      
         (2)  Κανονισμός (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (EE 2006, L 264, σ. 13).